गोर्खा ब्वाइज विजयी
पेनाल्टी सुटआउटमा जित निकाल्दै रूपन्देहीको गोर्खा ब्वाइज क्लब शनिबार दमक गोल्डकप फुटबल प्रतियोगिताको सेमिफाइनलमा पुगेको छ ।
बिर्तामोड — पेनाल्टी सुटआउटमा जित निकाल्दै रूपन्देहीको गोर्खा ब्वाइज क्लब शनिबार दमक गोल्डकप फुटबल प्रतियोगिताको सेमिफाइनलमा पुगेको छ ।गोर्खा ब्वाइजले दार्जिलिङ पुलिस क्लब भारतलाई टाइब्रेकरमा ४–३ गोलले पराजित गरेको हो । निर्धारित समय १–१ मा सकिएपछि खेलको निर्णय टाइब्रेकरबाट लिइएको थियो । टाइब्रेकरमा दार्जिलिङका दुई खेलाडीले प्रहार पोस्ट बाहिर पुगेपछि गोर्खा ब्वाइज भाग्यमानी बन्यो ।गोर्खा ब्वाइजका मिक्चेन तामाङ, सुसन तामाङ, फोडे फोफाना र आइबडेले गोल गरेका थिए । दार्जिलिङका भाइचुङ राई, दिवस तामाङ र निसाकर राईले गोल गरे । आशिष देवान र निवास रानाको प्रहार बाहिरियो । त्यसअघि दुवै टिमले पहिलो हाफमा गोल गरेका थिए । आठौं मिनेटमा मिक्चेन तामाङको फ्रिकिकमा यानिकले सेकेन्ड बार च्याप्दै हेडमार्फत गोल गरे । दार्जिलिङले ५ मिनेटपछि नै खेल बराबरीमा ल्यायो । गोर्खाका खेलाडीले ह्यान्ड गरेपछि दार्जिलिङले पेनाल्टी अवसर पायो । पेनाल्टीमा भाइचुङ राईले गोल गर्दै खेल बराबरी गरे । निर्धारित समयमा गोर्खाका खेलाडीले लगातार प्रहार गरे पनि दार्जिलिङका गोलकिपर धिरज विक बाधक बनिरहे । खेलमा गोर्खा ब्वाइजका डिफेन्डर आइबडे प्लेयर अफ द म्याच भए । उनले १० हजार रुपैयाँ प्राप्त गरे ।